CELEX: 32020L1756
Language: mt
Date: 2020-11-20 00:00:00
Title: Direttiva tal-Kunsill (UE) 2020/1756 tal-20 ta’ Novembru 2020 li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-identifikazzjoni tal-persuni taxxabbli fl-Irlanda ta’ Fuq

25.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 396/1
               
            
         DIRETTIVA TAL-KUNSILL (UE) 2020/1756
         tal-20 ta’ Novembru 2020
         li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-identifikazzjoni tal-persuni taxxabbli fl-Irlanda ta’ Fuq
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 113 tiegħu,
         Wara li kkunsidra l-proposta mill-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Wara li kkunsidra l-opinjoni tal-Kumitat Ekonomiku u Soċjali Ewropew (2),
         Filwaqt li jaġixxi skont proċedura leġiżlattiva speċjali,
         Billi:
         
                     (1)
                  
                  
                     Ir-Renju Unit ħareġ mill-Unjoni Ewropea fil-31 ta’ Jannar 2020 abbażi tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”). Il-Ftehim dwar il-Ħruġ jipprevedi perjodu ta’ tranżizzjoni li għandu jintemm fil-31 ta’ Diċembru 2020. Sa dik id-data, għandhom ikunu applikabbli għar-Renju Unit u fir-Renju Unit id-dipożizzjonijiet tal-liġi tal-Unjoni dwar it-taxxa fuq il-valur miżjud (“VAT”). Wara dak il-perjodu ta’ tranżizzjoni, id-dipożizzjonijiet tal-liġi tal-Unjoni dwar il-VAT ma għandhomx jibqgħu japplikaw għar-Renju Unit jew fir-Renju Unit.
                  
               
                     (2)
                  
                  
                     Madankollu, f’konformità mal-Artikolu 8 tal-Protokoll dwar l-Irlanda/l-Irlanda ta’ Fuq (“il-Protokoll”), li jifforma parti integrali mill-Ftehim dwar il-Ħruġ, id-dipożizzjonijiet tal-liġi tal-Unjoni dwar il-VAT kif elenkati fl-Anness 3 tal-Protokoll li jikkonċernaw il-merkanzija għandhom ikomplu japplikaw fl-Irlanda ta’ Fuq (3) wara l-perjodu ta’ tranżizzjoni biex jiġi evitat li jkun hemm fruntiera fiżika bejn l-Irlanda u l-Irlanda ta’ Fuq.
                  
               
                     (3)
                  
                  
                     Għalhekk, il-persuni taxxabli u ċerti persuni ġuridiċi mhux taxxabbli se jkunu soġġetti għal dipożizzjonijiet tal-liġi tal-Unjoni dwar il-VAT għal tranżazzjonijiet fuq merkanzija fl-Irlanda ta’ Fuq, filwaqt li se jkunu soġġetti għad-dipożizzjonijiet tal-leġiżlazzjoni tar-Renju Unit dwar il-VAT għat-tranżazzjonijiet kollha l-oħra fir-Renju Unit, anki fir-rigward tal-Irlanda ta’ Fuq.
                  
               
                     (4)
                  
                  
                     Biex is-sistema tal-VAT tal-Unjoni taħdem tajjeb, huwa essenzjali li jingħata numru distint ta’ identifikazzjoni tal-VAT lil kull persuna taxxabbli li tforni merkanzija fl-Irlanda ta’ Fuq u lil kull persuna taxxabbli, jew persuna ġuridika mhux taxxabbli, li tagħmel akkwisti intra-Komunitarji ta’ merkanzija, kif elenkati fil-punti (a), (b) u (c) tal-Artikolu 214(1) tad-Direttiva tal- Kunsill 2006/112/KE (4), jew lil persuna taxxabbli fir-rigward tal-użu tal-iskemi speċjali fakultattivi għall-persuni taxxabbli li jbigħu l-merkanzija mill-bogħod.
                  
               
                     (5)
                  
                  
                     Għalhekk, jenħtieġ li fl-Irlanda ta’ Fuq jiġu introdotti numri ta’ identifikazzjoni tal-VAT distinti bi prefiss speċifiku, biex issir distinzjoni bejn il-persuni taxxabbli u l-persuni ġuridiċi mhux taxxabbli li t-tranżazzjonijiet tagħhom fuq merkanzija li tinsab fl-Irlanda ta’ Fuq huma soġġetti għal dipożizzjonijiet tal-liġi tal-Unjoni dwar il-VAT, minn naħa waħda, u l-persuni li jagħmlu tranżazzjonijiet oħrajn li għalihom huma jiġu identifikati għall-finijiet tal-VAT fir-Renju Unit.
                  
               
                     (6)
                  
                  
                     Bħala regola, il-prefissi tan-numri ta’ identifikazzjoni tal-VAT fl-Unjoni huma bbażati fuq il-kodiċi ISO 3166 – alfa 2 – li minnu jkun jista’ jingħaraf l-Istat Membru tal-ħruġ. L-Irlanda ta’ Fuq ma għandhiex kodiċi speċifiku taħt dik is-sistema, iżda l-ISO tipprevedi l-possibbiltà li għat-territorji li ma għandhomx kodiċi speċifiku jintużaw il-kodiċijiet X. Għalhekk jixraq li jiġi propost il-kodiċi “XI” għall-Irlanda ta’ Fuq.
                  
               
                     (7)
                  
                  
                     Jenħtieġ għalhekk li d-Direttiva 2006/112/KE tiġi emendata skont dan,
                  
               ADOTTA DIN ID-DIRETTIVA:
         
            Artikolu 1
            Fl-Artikolu 215 tad-Direttiva 2006/112/KE, jiżdied il-paragrafu li ġej:
            
               “Għall-Irlanda ta’ Fuq għandu jintuża l-prefiss ‘XI’.”.
            
         
         
            Artikolu 2
            
               1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva sal-31 ta’ Diċembru 2020. Huma għandhom minnufih jinfurmaw lill-Kummissjoni dwar dan.
               Meta l-Istati Membri jadottaw dawn il-miżuri, dawn għandhom jinkludu referenza għal din id-Direttiva jew tali referenza għandha takkumpanjahom meta jiġu pubblikati uffiċjalment. Il-metodi kif issir tali referenza għandhom jiġu stabbiliti mill-Istati Membri.
            
            
               2.   L-Istati Membri għandhom jikkomunikaw lill-Kummissjoni t-test tal-miżuri ewlenin tal-liġi nazzjonali li huma jadottaw fil-qasam kopert minn din id-Direttiva.
            
         
         
            Artikolu 3
            Din id-Direttiva għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Artikolu 4
            Din id-Direttiva hi indirizzata lill-Istati Membri.
         
         
            Magħmul fi Brussell, l-20 ta’ Novembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Opinjoni tal-11 ta’ Novembru 2020 (għadha mhijiex ippubblikata fil-Ġurnal Uffiċjali).
         
            (2)  Opinjoni tad-29 ta’ Ottubru 2020 (għadha mhijiex ippubblikata fil-Ġurnal Uffiċjali).
         
            (3)  Dment li jingħata l-kunsens demokratiku fl-Irlanda ta’ Fuq għall-kontinwazzjoni tal-applikazzjoni tal-Artikoli 5 sa 10 kif imsemmi fl-Artikolu 18(1) tal-Protokoll.
         
            (4)  Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).